Referat, møte i Fagråd for ABV

13.10.2016 Kirkens hus

Tilstede: Ingeborg Midttømme, Linn Maria Kierulf, Jan Ivar Vorren, Inger Jeanette Enger, Monika Skålerud, Åste Dokka (ref.)

Forfall: Marit Bunkholt

# 16/16 Godkjenning av innkalling og dagsorden

Til eventuelt: Sissel Vartdal kommer for samtale om ABV i Den norske kirke (27/16)

# 17/16 Godkjenning av referat fra 13.06.16

Vedtatt med de endringer som kom fram i møtet.

# 18/16 Nytt mandag vedtatt av BM og KA

KA har vedtatt den nye teksten til mandatet for fagrådet og retningslinjer knyttet til varaordninger. Mandatet er dermed godkjent av både BM og KA, og skal gjelde.

# 19/16 ABV for trosopplæring i stabskontekster

Rapporten er sendt til Fagrådets medlemmer, KA, Bispemøtet, med flere. Bispemøtet har eierskap til rapporten og følger den opp. 31.03.16 ble deler av rapporten lagt fram på seminar i Kirkens hus. Ideen om en slik rapport ble født av en bekymring fra det gamle fagrådet om antatt høy turnover på trosopplærere. Størst av alt finansierte rapporten.

Momenter som ble ytret i samtalen:

* Fordelen med yrkeshomogen veiledningsgruppe er godt beskrevet (57-58).
* Rapporten synliggjør at trosopplærere er en nokså sårbar gruppe, de er ofte ensomme og ikke sikre på rollen sin. Den er ny og mange steder uavklart, med mange ulike ledelsesinstanser knyttet til den enkelte trosopplærer.
* Rapporten viser også at trosopplærerne hadde stort utbytte av ABV. Når man er ny trenger man veiledning, og det er spesielt viktig for en såpass uetablert yrkesgruppe. ABV fører til økt kirkelig identitet og rolleavklaring. ABV sikrer kvaliteten på tjenesten som utføres.
* Imidlertid synliggjør også rapporten at trosopplærere trenger noe mer enn ABV. Det ligger en kritikk av ledelsesstrukturene i Den norske kirke i det som kommer fram i rapporten, kanskje spesielt hvordan mentor-ordninga fungerer.
* På s 67 går det fram at ABV til dels fungerer som kompensasjon for mangler i det primære arbeidsmiljøet. Slik skal det ikke være! ABV skal snarere utruste arbeiderne til å løse problemene i jobben.
* Uavhengig av sammenhengen mellom hva som er hensikten med ABV og hva som er den enkeltes motivasjon, er effekten veldig god!
* Det er en utfordring for flere av de fellesrådsansatte faggruppene at de fort føler seg alene. Derfor er det viktig å styrke fagmiljøene på tvers av soknegrensene. Ideelt sett hadde alle hatt ABV, men det er utfordrende med økonomien og lav forståelse for at fellesrådslinja også skal inkluderes i ABV.
* ABV i stabsveiledning. Uenighet om det er mulig å kalle stabsveiledning ABV eller om det er en annen type veiledning.
* ABV-formen har en struktur som er tilpassa de vigsla stillingene, og matcher best dem som arbeider relasjonelt. Å jobbe godt med mennesker er en kultur som man må vokse inn i. ABV egner seg ikke for stabsfellesskap, men tverrfaglige grupper er i seg selv bra.
* Spørsmål knyttet til stabsveiledning (s 43): Hva tar man opp i gruppa og hva tar man på stabsmøtet?
* Store forskjeller på utbytte i de ulike gruppesammensetningene! Viktig at de som setter sammen grupper vet det (s 64).
* Det er ikke alle gruppene som er brukt i undersøkelsen som faktisk er stabsveiledningsgrupper.
* Stabsveiledning kan fungere fint, men er ikke optimalt.
* Vi ønsker flere erfaringer fra stabsveiledning før vi kan gjøre oss opp noen mening om det.

Oppfølging:  
Rapporten sendes ut til alle bispedømmene, alle biskopene, Kirkevergelaget, Størst av alt. Bispedømmene oppfordres til å ta opp rapporten på veiledningsforum etc. På fellesmøtet mellom kirkevergene og ABV-ansvarlige i bispedømmene må rapporten tas opp. Rapporten og problemstillingene den reiser meldes inn for BM i desember.

20/16 Fagrådets sammensetning og vara-ordning  
Vara-ordningen var oppe i sak 21/15 (17.12.15), men varaer har ikke blitt oppnevnt. BM og KA vedtar hver for seg varaer. Det skal ikke være personlig vara, men to upersonlige vara fra hver instans. Varaene skal sikre bredde i sammensetning, kompetanse og representasjon. Tjenestemannsorganisasjonene må foreslå navn til BM. Vi trenger navn før 1. desember til vedtak i BM, slik at varaene trer i funksjon fra 1. januar.

# 21/16 Oppstart av AVU ved MF og TF

MF har 28 deltakere og er i rute. Første samling avholdes 1.-4. november.

TF har hatt en veldig fin start, men er sårbare antallsmessig. Det er nå 18 deltakere, og det er egentlig for få. Deltakerne har høy kompetanse og motivasjon, store forventninger og er sultne på litteraturen.

FABV sin rolle er å sikre kvaliteten på ABV og AVU. Det er viktig at FABV behandler de to ulike utdanningene likt, og at vi skaffer oss den informasjon og oversikt vi trenger for å gjøre et godt arbeid. På det grunnlaget ønsker vi å komme i samtale med MF, for å sikre at vi har god dialog. Vi må også kunne håndtere det dersom det oppstår uro i bispedømmene på grunn av de to retningene.

En av deltakerne på AVU, TF, har tatt kontakt med Fagrådet. Hun har ikke fått godkjenning av biskopen, men av sin arbeidsgiver i Fellesrådet og økonomisk bidrag gjennom KA. Siden hun ikke har biskopens godkjenning, får hun heller ikke grupper, og lurer på om hun må slutte på studiet. FABV anbefaler henne å holde kontakten med TF for å se om det kan finnes en løsning, samt ta kontakt med biskopen for en begrunnelse for avslaget. Ingeborg tar dette med som prinsippsak til bispekollegene. Hva betyr det når fellesrådsansatte som har fått økonomisk støtte får avslag av biskopen? KA er også interessert i hvordan biskopene forstår sin innvilgningspraksis.

# 22/16 Notat om uro knyttet til de to ABV-utdanningene 2016

Se notatet til AU juni 2016. Fagrådet tar notatet til orientering. Dersom notatet skal brukes til noe videre må det endres, da det ikke beskriver dagens situasjon.

# 23/16 Nye retningslinjer for ekvivalering

Tidligere utsendt forslag til nye retningslinjer ble vedtatt med de endringer som kom fram i møtet.

# 24/16 Søknad om ekvivalering fra Kristina Furberg

Kristina Furberg får nå oversendt de nye retningslinjene. Hun må på det grunnlaget skrive en ny søknad sammen med en biskop. Vi oppnevner som interne saksansvarlige Kari og Marit dersom vi får søknaden i rimelig tid. Åste bistår med det praktiske.

# 25/16 Fagdag med kirkevergelaget og ABV-ansvarlige i bispedømmene vår 2017

Vi har ikke fått møtedatoer fra Kirkevergelaget enda. Vi må uansett snakke med dem før vi bestemmer en slik fagdag, slik at de ser nytten av å være med. Linn Maria finner ut når Kirkevergelaget har møte nr 2 i 2017, og vi prøver å legge møtet med bispedømmerådene skulder til skulder med dette. FABV må uansett ha møte med bispedømmene til våren, og håper å få lagt inn kirkevergene også. På møtet må vi ta opp tverrfagligheten og biskopens godkjenningsrolle. Vi vil gjerne ha med HR-sjefen i Kirkerådet på møtet.

# 26/16 Møtedatoer vår 2017

16. februar er neste møte. Vi kan også ha møte i tilknytning til fellesmøtet med bispedømmene på vårparten.

# 27/16 Samtale med HR-sjef Sissel Vartdal

Besøk fra Sissel Vartdal, HR-sjef i Kirkerådet. Vartdal vil forvalte arbeidsgiverfunksjonen på sentralt nivå fra 01.01.17, dvs det departementet før gjorde. Vartdal har tidligere blant annet vært kirkeverge, og jobba i Sjømannskirken, og er dermed kjent med betydningen av veiledning. Men HR-avdelinga i KR rår ikke over alle fra 01.01.17, kun de som nå er bdr- og sentralt ansatt (prester og byråkrater), rundt 1600 ansatte. Fellesrådsansatte er fortsatt fellesrådsansatte.

Samtalen inneholdt gjensidig informasjon, med fokus på ABV sin historie og posisjon i Dnk og Fagrådets arbeid. Det er viktig å styrke og sikre ABV også i det nye rettssubjektet. Det er viktig at HR leser rapportene fra bispedømmene etter nyttår. Det er viktig, spesielt i en overgangstid, at HR legger felles føringer for landet, slik KD har gjort til nå.